**Svätá synoda** (bulh. Светият синод – *Svetijat sinod*), alebo **Svätá synoda Bulharskej pravoslávnej cirkvi** (bulh. Свети Синод на Българската православна църква – *Sveti sinod na Bălgarskata pravoslavna cărkva*) je najvyšším duchovným správnym orgánom Bulharskej pravoslávnej cirkvi.

sídlo bulharskej Svätej synody v Sofii

Charakteristika
---------------

Svätá synoda vznikla v roku 1870, kedy bola založená rozhodnutím Bulharskej exarchie. Jej sídlom je synodálny palác v Sofii.

Na čele Svätej synody stojí bulharský patriarcha, ktorý je zároveň sofijským metropolitom a hlavou celej Bulharskej pravoslávnej cirkvi. Ďalšími členmi sú všetci biskupi (metropoliti), ktorí stoja na čele jednotlivých bulharských eparchií. Ide o metropolitov deviatich eparchií Bulharskej pravoslávnej cirkvi, ktoré sa nachádzajú na území Bulharska a dvoch, ktoré ležia v zahraničí, ktorými sú Americko-austrálska diecéza so sídlom v New Yorku a Západoeurópska diecéza so sídlom v Budapešti.

### Zasadania

Zasadaniam, ktorým predsedá patriarcha sa uskutočňujú buď v plnej, alebo neúplnej zostave. V plnej zostave Svätá synoda zasadá dvakrát ročne (vždy v júni a v novembri), ale v prípade potreby môže zvolať zasadanie aj mimo tieto termíny. V neúplnej zostave zasadá pravidelne. Neúplná zostava pozostáva z patriarchu a štyroch metropolitov. Členov neúplnej zostavy vyberajú všetci členovia Svätej synody a to vždy na obdobie štyroch rokov. Podmienkou členstva je, aby vybraný metropolita bol na čele svojej eparchie aspoň dva roky.

### Rozhodovanie

Rozhodovanie je vždy kolektívne. Patriarcha nemôže rozhodovať o veciach, ktoré sa týkajú celej cirkvi, bez názoru vyjadreným Svätou synodou, rovnako tak Svätá synoda o takýchto veciach nemôže rozhodovať bez názoru, ktorý vyjadrí patriarcha (prípadne jeho zástupca). V tomto sa proces výrazne odlišuje od Rímskokatolíckej cirkvi, kde o akýchkoľvek otázkach môže rozhodnúť pápež bez toho, aby sa k tomu ktokoľvek iný vyjadril.

### Patriarcha

Súčasným (2023) patriarchom a teda najvyšším predstaviteľom Svätej synody je od roku 2013 Neofit Bulharský.

Galéria
-------

* členovia Svätej synody v roku 2013 počas stretnutia s vtedajším bulharským prezidentom – Rosenom Plevnelievomčlenovia Svätej synody v roku 2013 počas stretnutia s vtedajším bulharským prezidentom – Rosenom Plevnelievom
* dobová snímka zachytávajúca členov Svätej synody pri stretnutí s bulharským cárom Borisom III. v roku 1934 vo Vidinedobová snímka zachytávajúca členov Svätej synody pri stretnutí s bulharským cárom Borisom III. v roku 1934 vo Vidine
* mapa s vyobrazením jednotlivých eparchií v Bulharskumapa s vyobrazením jednotlivých eparchií v Bulharsku

Referencie
----------

1. 1 2 3 4 5 6 7 8 9  KOLEKTÍV AUTOROV. Goľama enciklopedija BĂLGARIJA – tom 10 – rem-son. Sofia : Bălgarska akademija na naukite – Naučnoinformacionen centăr „Bălgarska enciklopedija". 2012. 4946 s. ISBN 9789548104326. S. 3933. (po bulharsky)
2. 1 2 3 4 5 6 7 8  KOLEKTÍV AUTOROV. Enciklopedija – sveštenite mesta na Bălgarija. Sofia : Bălgarska akademija na naukite – Naučnoinformacionen centăr „Bălgarska enciklopedija". 2022. 706 s. ISBN 9786191953271. S. 52. (po bulharsky)
3. 1 2 3 4 5 6  MINEVA-MILČEVA, Julija; ALEKSANDROVA, Elizaveta. Pătevoditel na kultovata architektura v Bălgarija – Christijanski, evrejski, miusulmanski pametnici – Čast părva: Zapadna Bălgarija. Sofia : Bălgarsko nacionalno nasledstvo – Ferdinandeum. 2006. 494 s. ISBN 9789549169430. S. 105 – 106. (po bulharsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Svätá synoda Bulharskej pravoslávnej cirkvi**